Önkéntesség Európai Éve 2011 - Zárás
Az Európai Tanács a 2011-es tematikus évet az önkéntesség témájának szentelte. A 2011-es dátum szimbolikus jelentőséggel bír, hiszen tíz év telt el azóta, hogy az ENSZ a nemzetközi önkéntesség évének nyilvánította a 2001-es évet. Ennek fényében országszerte megrendezésre kerültek a különféle önkéntességet bemutató és népszerűsítő programok, melyek fő célja az volt, hogy minél szélesebb körben, és minél több társadalmi réteget megszólítva tudatosítsák az emberekben az önkéntesség és az aktív állampolgárság pozitív következményeit. Az Európai Év nemzeti prioritásai a következők voltak: az önkéntesség motivációinak megteremtése, fejlesztése; az önkéntesség szerepe a kompetenciák fejlesztésében és a munkaerőpiacra való beilleszkedésében; önkéntesség a társadalmi kohézióért, az értékek megmentéséért; valamint a környezeti fenntarthatóság érvényesítése.
Az Önkéntesség Európai Évének bevezető programját, a 27 országot érintő Önkéntes Turnét az Európai Bizottság 2010 decemberében indította el, melynek idei első állomása Magyarország volt. A rendezvényt januárban tartották a budapesti Millenárison, az Önkéntes Központ Alapítvány szervezésében. A hétnapos eseményen minden nap más-más téma került terítékre, valamint önkéntességhez kapcsolódó, tematikus, szakmai és kulturális programokkal várták a résztvevőket. Az érdeklődők előadásokon, kerekasztal beszélgetéseken, koncerteken és színházi előadásokon vehettek részt. Ezen felül az adott nap tematikájának megfelelően szervezetek és intézmények is bemutatkoztak. A rendezvényen az Önkéntes Centrum – Baranya Megye, a Nevelők Háza Egyesület és a Baranya Megyei Esélyegyenlőségi Iroda – Esélyek Háza is képviseltette magát. Programjaik közt szerepelt az Önkéntesség Élő Lexikona, mely során az önkéntességről beszélgethettek és kérdezhettek a látogatók, valamint az önkéntes munka élményeit megörökítő fotókészítés is aktivizálta az érdeklődőket.
Az Önkéntesség Európai Éve keretein belül megrendezett fő hazai programsorozat az Önkéntes Roadshow volt. Az esemény szervezői nagy hangsúlyt helyeztek arra, hogy ne csak a fővárosra koncentrálódjanak a rendezvények, hanem megyei szinten is legyenek önkéntes programok. Így a társadalom egésze részt vehetett az Európai Év kínálta lehetőségek kihasználásában és az ismeretek bővítésében. A Roadshow állomásai közt olyan vidéki programok is szerepeltek, mint például a tiszafüredi Halas napok, a veszprémi Utcazene fesztivál, vagy a szombathelyi Savaria Karnevál. Az Önkéntes Roadshow augusztusban ellátogatott a palkonyai Ördögkatlan Fesztiválra is, melyen a látogatók betekintést nyerhettek az önkéntes tevékenység nyújtotta élvezetekbe, valamint kreatív, helyben végezhető feladatok révén, játékos formában ismerkedhettek meg magával az önkéntességgel. A gyerekek gyógynövénnyel töltött illatpárnát és illatbabát készíthettek, képeslapot rajzolhattak, melyet egy zsebes paravánba helyezve üzenetként közvetíthettek. Az Európai Év másik, egész országot megmozgató eseménye a „TeSzedd! Önkéntesen a tiszta Magyarországért!” akció volt, mely az emberi környezet hulladéktól való megtisztítását tűzte ki célul. Az ország minden régiójában helyi kezdeményezések indultak a tisztább környezetért.
Júniusban rendezték meg az Önkéntesek Hetét, mely idén kiemelt figyelmet kapott. Az önkéntesség elismertségét erősítő, egy hetes, az ország nagyvárosaiban megrendezésre került program során az egyes önkéntes szervezetek tagjai személyes történeteiken keresztül mutatták be az önkéntes munka lehetőségeit, arra ösztönözve a lakosságot, hogy aktívan kapcsolódjanak be és végezzenek maguk is önkéntes tevékenységeket. A programok megvalósulását segítette elő az a pályázat, melynek keretében a résztvevő szervezetek az Európai Unió által biztosított támogatást nyerhettek a valós igények alapján, önkéntesek bevonásával szervezett akciók lebonyolítására.
Az évente megrendezésre kerülő Állampolgári Részvétel Hetének egyik fókusz témája is az önkéntesség volt, mint a részvétel első lépcsőfoka. Az ÁRH kampányhét, a közép-kelet európai hálózatok együttes és hangsúlyos megnyilatkozása annak érdekében, hogy az állampolgári részvétel problematikája erőteljesebben jelenjen meg az európai médiában, politikában és a civil társadalomban. Olyan rendezvények sorozatából áll, amelyek harsányan, mindenki által érzékelhetően hívják fel a társadalmi környezet figyelmét a részvételi demokrácia fontosságára. A eseményt idén szeptember 19-25 között tartották, az ország különböző területein változatos programokkal. A pécsi helyszínen figyelemfelkeltő akciókkal szólították meg a közönséget. Az Önként, szívesen! - Időadományok projekt keretein belül az önkéntes munkát népszerűsítették, valamint önkénteseket toboroztak egy gurítható homokóra segítségével. Emellett a város különböző közterületein kihelyezett Milyen demokráciát akarunk? - Szólj Be(le)! Üzenőfalakon gyűjtötték a kérdésre született gondolatokat, javaslatokat, ötleteket, vagy az újabb kérdéseket. A harmadik program A szegénység néma? Adj hangot neki! - Szociopoly a döntéshozókkal - októberben kerül megrendezésre. A felnagyított óriás szociopoly játék célja a játékosok közötti párbeszéd kialakítása, majd a játékot követő fórumon különböző társadalmi rétegből érkező emberek véleményének kihangosítása.
Az Önkéntesség Európai Évét nem csak országos akciókkal, hanem lokális programokkal is népszerűsítették. Baranya megyében az Önkéntes Centrum több kistérségi programra, valamint fesztiválra is kitelepült, melyen kreatív módon tájékoztatta a helyieket az önkéntesség fontosságáról és lehetőségéről. A legnagyobb érdeklődést az önkéntes karakterekkel való fényképezkedés váltotta ki, melyen a látogatók különböző személyek bőrébe bújhattak.
Remélhetőleg az önkéntesség iránti érdeklődés és lelkesedés a tematikus év lezárta után is fennmarad, hiszen mind az egyének, mind pedig a társadalom számára fontos és hasznos tevékenység. 

